b'\n_START_ARTICLE_\nMax Bj\xc3\xa6vermose\n_START_PARAGRAPH_\nMax Bj\xc3\xa6vermose (fransk navn: S\xc3\xa9raphin Lampion; dansk navn i \xc3\xa6ldre overs\xc3\xa6ttelser: Konstantin Str\xc3\xb8m ) er en forsikringss\xc3\xa6lger, der optr\xc3\xa6der som bifigur i tegneserien Tintin. Han viser sig f\xc3\xb8rste gang i h\xc3\xa6ftet Det hemmelige v\xc3\xa5ben, og dukker siden op i kortere eller l\xc3\xa6ngere passager i samtlige senere h\xc3\xa6fter med undtagelse af Tintin i Tibet, mest markant i Tintin og picaroerne. Han er p\xc3\xa5tr\xc3\xa6ngende og snakkesalig og derfor hvad mange vil kalde dr\xc3\xb8nirriterende, hvilket ofte udl\xc3\xb8ser hidsighedsudbrud hos kaptajn Haddock. Han fort\xc3\xa6ller ofte skr\xc3\xb8ner om sin onkel Anton._NEWLINE_Hans f\xc3\xb8rste m\xc3\xb8de med Tintin og kaptajn Haddock sker i Det hemmelige v\xc3\xa5ben, hvor hans bil bryder sommen ved M\xc3\xb8llenborg (pga. professor Tournesols overlydsmaskine) og han s\xc3\xb8ger ly for regnen p\xc3\xa5 slottet. Han forlader dem dog igen, da et glas eksploderer mellem h\xc3\xa6nderne p\xc3\xa5 ham (pga. selvsamme overlydsmaskine). Senere i h\xc3\xa6ftet f\xc3\xa5r Tintin og kaptajn Haddock igen kontakt med ham, da de, i et fors\xc3\xb8g p\xc3\xa5 at tilkalde hj\xc3\xa6lp via en radio, rammer frekvensen for Bj\xc3\xa6vermoses amat\xc3\xb8rradiostation. I den p\xc3\xa5g\xc3\xa6ldende situation er han dog ikke til den store hj\xc3\xa6lp. Da Tintin og kaptajn Haddock til sidst kommer hjem til M\xc3\xb8llenborg, har Bj\xc3\xa6vermose sl\xc3\xa5et sig ned p\xc3\xa5 slottet med hele sin familie, da "slottet jo alligevel stod tomt". De forlader dog alle slottet, da professor Tournesol fort\xc3\xa6ller, at kaptajnen har f\xc3\xa5et f\xc3\xa5resyge (en misforst\xc3\xa5else pga. Tournesols nedsatte h\xc3\xb8relse)._NEWLINE_I Koks i lasten dukker Bj\xc3\xa6vermose op for anden gang for en kort bem\xc3\xa6rkning, da han som formand for den lokale rally-klub har arrangeret et l\xc3\xb8b, hvis sidste etape slutter p\xc3\xa5 M\xc3\xb8llenborg. Sidenhen i Det g\xc3\xa5defulde juveltyveri kommer han forbi for at s\xc3\xa6lge en forsikring til Bianca Castafiore i tilf\xc3\xa6lde af, at hendes dyrebare smykker skulle blive stj\xc3\xa5let. I Flight no. 714 til Sydney sidder han og ser interviews med Tintin, kaptajn Haddock og professor Tournesol i TV, og i seriens sidste album, Tintin og picaroerne, m\xc3\xb8der de selvsamme personer Bj\xc3\xa6vermose i San Theodoros\' jungle. Han skal til hovedstaden (p\xc3\xa5 det tidspunkt Tapiocapolis) for at deltage i karnevallet med sin forening Hum\xc3\xb8roptimisterne, men bussen er k\xc3\xb8rt forkert. General Alcazar og Tintin beslutter at "l\xc3\xa5ne" bussen og hum\xc3\xb8roptimist-kostumerne og bruger dem til at komme ind i Tapiocapolis for at v\xc3\xa6lte general Tapioca. Da dette lykkes tildeles Bj\xc3\xa6vermose og hans selskab landets fineste orden._NEWLINE_I tegnefilmene fra 1991 udvides Bj\xc3\xa6vermoses rolle til ogs\xc3\xa5 at v\xc3\xa6re blandt publikum under forestillingen, hvor Madame Yamilla sp\xc3\xa5r, i De syv krystalkugler._NEWLINE_P\xc3\xa5 LP-h\xc3\xb8respillene fra 1970\'erne giver skuespilleren J\xc3\xb8rn Rose liv til Bj\xc3\xa6vermose._NEWLINE_Det danske navn stammer fra J\xc3\xb8rgen Sonnergaards overs\xc3\xa6ttelse af Tintin, men da han f\xc3\xb8rste gang blev introduceret for danske l\xc3\xa6sere i dagbladet Politiken, hed han Konstantin Str\xc3\xb8m, hvilket Forlaget Carlsen i september 2005 meddelte ogs\xc3\xa5 ville blive navnet i en i forbindelse med en genudgivelse af Tintin fra november 2005 i overs\xc3\xa6ttelse af Niels S\xc3\xb8ndergaard. Senere \xc3\xa6ndrede forlaget dog mening, og Max Bj\xc3\xa6vermose hedder stadig Max Bj\xc3\xa6vermose i den nye overs\xc3\xa6ttelse.'